Afrikinis strutis

: **Afrikinio stručio** (*Struthio camelus*) porūšiai:
:  Sahelinis strutis *Struthio camelus camelus*
:  Masajinis strutis *Struthio camelus massaicus*
:  Pietų Afrikos strutis *Struthio camelus australis*
:  **[[Somalinis strutis]]** (*Struthio molybdophanes*)

**Afrikinis strutis** (*Struthio camelus*) – strutinių paukščių (*Struthioniformes*) būrio rūšis.

## Paplitimas
Paplitęs tik Afrikos savanose ir pusdykumėse į pietus nuo Sacharos, anksčiau dar buvo Arabijoje ir Sirijoje.

## Biologija
Tai stambiausias dabartinis paukštis. Subrendę dviejų, ketverių metų patinai yra 2,1-2,8 m ūgio, o subrendusios patelės 1,7-2 m ūgio. Svoris 63-145 kg, sunkiausi patinai gali sverti iki 156,8 kg. Vienerių metų afrikinis strutis sveria apie 45 kg.

Patelės ir patinai išore skiriasi. Patinas juodas su baltomis sparnų ir uodegos plunksnomis, kurias demonstruoja per tuoktuves. Patelė rudai pilka. Stručio kaklas ilgas ir plikas, galva maža, o kojos labai ilgos ir stiprios, turi po 2 pirštus (ilgesnį – III ir trumpesnį – IV). Sparnai trumpi, raktikauliai išnykę. Jų žingsnis 3-4 metrai. Ilgesnius nuotolius gali bėgti 55 km/h greičiu, o trumpas distancijas įsibėgėja iki, apie 70 km/h. Patinai turi įtraukiamą kopuliacijos organą. Gyvena iki 40–45 metų.

## Gyvenimo būdas
Gyvena mažomis grupėmis: patinas ir keletas patelių. Stručių patinai kovoja dėl teritorijos ir socialinio statuso agresyviai demonstruodamiesi, o kartais ir kovodami. Kovos nugalėtojas įgyja teritoriją ir kelias pateles. Dauginimosi sezono metu patinai garsiai baubia. Kelios patelės deda į bendrą lizdą iki 50-60 kiaušinių. Kiaušinio masė 1,1-1,6 kg. Dienomis peri pasikeisdamos patelės, o naktimis – patinas. Jis vedžioja ir jauniklius. Jie išsirita gerai išsivystę ir maitinasi patys. Dėl puošnių plunksnų stručiai buvo labai naikinami. Pietų Afrikoje veisiami specialiose fermose.

Minta įvairiais augalais ir jų sėklomis. Kietą maistą sutrina skrandyje esantys praryti akmenys. Žarnynas labai ilgas. Gamtoje stručiai yra pusiau klajokliai. Ieškodami žolės ir kito augalinio maisto, jie nukeliauja gana toli.

## Afrikinio stručio porūšiai
Anot *[[IOC World Bird List|IOC World Bird List v2019]]* sudaryto sąrašo, rūšyje išskiriami 4 porūšiai, iš kurių vienas išnykęs:
* † *[[Struthio camelus syriacus]]* Rothschild, 1919 – Arabinis strutis; iki išnykimo buvo paplitęs Sirijoje ir Arabijos dykumoje. Išnyko maždaug iki XX a. vidurio.
* *[[Struthio camelus camelus]]* Linnaeus, 1758 – Sahelinis strutis; porūšio populiacijos gyvena pietų Maroke ir Mauritanijoje ir nuo čia iki pietinio Egipto, Eritrejos, šiaurinės ir vakarinės Etiopijos. Ir į pietus iki Kamerūno ir šiaurinės Ugandos.
* *[[Struthio camelus massaicus]]* Neumann, 1898 – Masajinis strutis; pietinėje Kenijoje ir centrinėje Tanzanijoje.
* *[[Struthio camelus australis]]* Gurney Sr, 1868 – Pietų Afrikos strutis; Pietinėje Afrikoje.

Iš afrikinio stručio kaip atskira rūšis yra išskirtas somalinis strutis (*Struthio molybdophanes*), kuris anksčiau buvo laikomas afrikinio stručio porūšiu, tačiau 2014 m. pripažintas atskira rūšimi, remiantis reprodukcine izoliacija nuo kitų stručių (*Struthio*), ką patvirtina mitochondrinės DNR analizė.

## Taip pat skaityti
* Pasaulio stambiausios paukščių rūšys

## Šaltiniai

* Mačionis A., Stuburinių zoologija. Vilnius: Mokslas. 1989. 215–216 psl. ISBN 5-420-00277-9

## Galerija

Vaizdas:Arabian_Ostrich_hunt.jpg|Arabinis strutis (*Struthio camelus syriacus*)
Vaizdas:Yaen001.jpg|Sahelinis strutis (*Struthio camelus camelus*)
Vaizdas:Struthio_camelus_massaicus_male_in_Tsavo_West_National_Park_3_(edited).jpg|Masajinis strutis (*Struthio camelus massaicus*)
Vaizdas:Ostriches_cape_point.jpg|Pietų Afrikos stručių (*Struthio camelus australis*) pora Keipointo kyšulyje (*Cape Point*)
Vaizdas:Strauss_Penis_ausgestülpt_Struthio_camelus_Foto_Elke_Brüser.jpg|Pietų Afrikos stručių patinas Etošos nacionaliniame parke (Namibija)
Vaizdas:Common_ostrich_(Struthio_camelus_australis)_male_running_composite.jpg|Bėgantis Pietų Afrikos stručių patinas
Vaizdas:Nest_verlassener_Strausseneier_in_der_Kalahari_Farm_Buitepos_2018.jpg|Pietų Afrikos stručio lizdas Kalahario dykumoje
Vaizdas:Ostrich egg.jpg|Stručio kiaušinis
Vaizdas:Struthio_camelus_-Serengeti,_Tanzania_-female_on_nest-8.jpg|Perint patelė Tanzanijos Serengečio nacionaliniame parke
Vaizdas:Struthio_camelus_-_Strausskueken.jpg|Jauniklis
Vaizdas:Avestruz_alta.jpg|Afrikinio stručio griaučiai